Япэ лъэбакъуэ
Лэскэн куейм щагъэлъэпIащ курыт школыр ехъулIэныгъэфIхэр яIэу мы гъэм къэзыуха ныбжьыщIэ гуп. Куей администрацэм и пресс-IуэхущIапIэм и лэжьакIуэ ГуIэтыж Залинэ хъыбар къызэрыдигъэщIамкIэ, абы теухуа гуфIэгъуэ зэIущIэ щIыпIэм къыщызэрагъэпэщащ.
ЩIыпIэ администрацэм и Iэтащхьэ Кебеков Валерэ, щIыпIэ самоуправленэмкIэ советым и унафэщI ХъутIэжь Заудин, егъэджэныгъэмкIэ куей IэнатIэм и пашэ АфIэунэ Зариет, Аргудан, Анзорей, Хьэтуей къуажэхэм я унафэщIхэр зыхэта гуфIэгъуэ зэхуэсым кърагъэблэгъат еджэныгъэм ехъулIэныгъэфIхэр щызыIэрызыгъэхьа, курыт школыр дыщэ, дыжьын медалхэмкIэ къэзыуха ныбжьыщIэхэр.
— Нобэ фэ, ныбжьыщIэхэ, балигъ гъащIэм фыхобакъуэ, — жиIащ Кебеков Валерэ. — Сигуми си псэми къабгъэдэкIыу сынывохъуэхъу фызытеувэ лъагъуэр гъащIэм и гъуэгу бгъуфIэу къыфхущIэкIыну, фи мурадхэр къывэхъулIэу, щIэныгъэрэ IэщIагъэрэ зэвгъэгъуэтауэ фыщалъхуа Хэку цIыкIум — Лэскэн щIыналъэм — и ехъулIэныгъэм фи къару ефхьэлIэу фыпсэуну. Насыпрэ узыншагъэрэ, гукъыдэжрэ дэрэжэгъуэрэ фыщымыщIэну, ди къэкIуэнур куэдкIэ зэлъыта зи щIалэгъуэхэ!
Еджэным щызыIэрагъэхьа ехъулIэныгъэхэм папщIэ, Лэскэн куейм щыщхэу ЛIыхъугу Аринэ, Инал Заремэ, Шорэ Линэ, Жэмбей Марианнэ, Мэкъуауэ Алинэ, Блий Каринэ (Урыху къуажэм дэт курыт школ №1), Iэрэмысэ Тимур, ХъутIэжь Динарэ (Аргудан къуажэм дэт курыт школ №3) сымэ дыщэ медалхэр хуагъэфэщащ. Дыжьын медалхэр иратащ Тэрчокъуэ Iэминат (Хьэтуей къуажэм дэт курыт школ), Апекъуэ Руслан, Болжэт Лианэ (Анзорей къуажэм дэт курыт школ).
ТАМБИЙ Линэ.
